钦定古今图书集成/明伦汇编/官常典/第542卷 > 张元勋
## 钦定古今图书集成/明伦汇编/官常典/第542卷 > 张元勋

按《明外史》本传：“元勋，字世臣，浙江太平人。嗣世职，为
海门卫新河所百户。沈毅有谋。值倭警，隶戚继光麾
下有功，进千户。从破横屿诸贼，屡进署都指挥佥事，
充福建游击将军。隆庆初，破倭福安，改南路参将。从
李锡破曾一本，进副总兵。五年春，擢署都督佥事，代
郭成为总兵官，镇守广东惠州。河源贼唐亚六、广州”
从化贼万尚钦，韶州英德贼张廷光，劫掠郡县，莫能
制。明年，元勋进剿，斩馘六百有奇。亚六等授首，馀党
悉平。肇庆、恩平十三村贼陈金莺等，与邻邑苔村三
巢贼罗绍清、林翠兰、谭权伯，藤峒九迳十寨贼黄飞
莺、丘胜富、黄高晖、诸可行、黄朝富等，相煽为乱。故事，
两粤惟大征得叙功，雕剿不叙，故诸将不乐雕剿。总
督殷正茂与元勋计，令雕剿得论功，诸军争奋。正茂
又密遣副将梁守愚、游击王瑞等屯恩平，若常戍者，
掩不备，斩翠兰等，生擒绍清、权伯以献。其诸路雕剿
者，效首功二千四百有奇。还被掠子女千三百馀人，
生得金莺，惟高晖等亡去。元勋逐北至藤峒，又生获
胜富、可行、朝富等八十人，部将邓子龙等亦获高晖、
飞莺、三巢、十寨、十三村，诸贼尽平，馀悉就抚。惠、潮地
相接，山险木深。贼首蓝一清、赖元爵与其党马祖昌、
黄民太、曾廷凤、黄鸣时、曾万璋、李仲山、卓子望、叶景
清、曾仕龙等，各据险结砦，连地八百馀里，党数万人。
正茂议大征，会金莺等已灭，诸贼颇惧，廷凤、万璋并
遣子入学，祖昌、景清亦佯乞降。正茂知其诈，征兵四
万，令参将李诚立、沈思学、王诏、游击王瑞等分将之。
元勋居中节制，监司陈奎、唐九德、顾养谦、吴一介监
其军，数道并进。贼遇之辄败，乃凭险自守。官军遍搜
深箐邃谷间，而元勋偕九德追亡至南岭，一日夜驰
至养谦所，击破李坑，生得子望等。明年破乌禽嶂，仕
凤阻高山。元勋佯饮酒高会，忽进兵击擒之。先后获大贼首六十一人，次贼首六百馀人，破大小巢七百
馀所，擒斩一万二千有奇。帝为宣捷，告郊庙，进元勋
署都督同知，世荫百户。元勋复讨斩馀贼千三百有
奇，抚定降者，巨寇皆靖。潮州贼林道干之党诸良宝
既抚复叛，袭杀官军，掠六百人入海。再犯阳江，败走，
乃据潮故。巢居高山巅，不出战，官军营淤泥中。副将
李《诚立》挑战，坠马伤足，死者二百人。贼出掠而败走，
巢固守。元勋积草土与贼垒平，用火攻之，斩首千一
百馀级，时万历二年三月也。捷闻，进世荫一级。遗孽
魏朝义等四巢亦降。寻与胡守仁共平良宝党林凤
惠，潮遂无贼。其冬，倭陷铜鼓石、双鱼城，元勋大破之
儒峒，俘斩八百馀级，进秩为真。五年从总督凌云翼
大征罗旁贼，斩首万六千馀级，进都督，改荫锦衣。寻
以疾致仕，卒于家。元勋起小校，大小百十战，威名震
岭南，与广西李锡并称良将。